ማህበራቱ ሠራተኞቻቸው ለኮሮና ቫይረስ እንዳይጋለጡ በትኩረት እየሰሩ መሆናቸውን ገለጹ
አዲስ አበባ፡- ድንበር ተሻጋሪ የደረቅ ጭነት ማመላለሻ ባለንብረቶች ማህበራት ሠራተኞቻቸው ለኮረና ቫይረስ እንዳይጋለጡ የግንዛቤ ማስጨበጥና የጥንቃቄ ሥራዎችን እየሰሩ መሆኑን ገለጹ። 
የነጻነት ድንበር ተሻጋሪ የደረቅ ጭነት ማመላለሻ ባለንብረቶች ማህበር ዋና ሥራ አስኪያጅ አቶ ሰይድ ኢብራሂም በተለይ ለአዲስ ዘመን እንደገለጹት፤ በየእለቱ ከአሥራ አምስት እስከ ሃያ የሚደርሱ የድርጅቱ መኪኖች በጋላፊና በድሬዳዋ ኮሪደሮች ወደ ጅቡቲ ይሰማራሉ። ሾፌሮችና ረዳቶች በሚንቀሳቀሱባቸው ቦታዎች ሁሉ ራሳቸውን ከኮረና ቫይረስ እንዲጠብቁ የግንዛቤ ማስጨበጫ ትምህርቶችና አስፈላጊ የጥንቃቄ መረጃዎች በቴሌ ግራም አማካኝነት ይደርሷቸዋል። 
የሥራው ባህሪ የድርጅቱን ሠራተኞች በሙሉ በተመሳሳይ ቦታና ሰዓት ለማግኘት አያስችልም ያሉት ሥራ አስኪያጁ፣ ባሉበት ቦታ ሆነው መረጃዎችን በማግኘት ራሳቸውን ከወረርሽኙ እንዲጠብቁ የሚያስችሉ አሰራሮች መዘርጋታቸውን አመልክተዋል ። 
ሾፌሮች ሰዎችን ጭነው እንዳይሄዱ፣ ሳኒታይዘር ፣ ማስክና የእጅ ጓንት እንዲጠቀሙ መደረጉን ተናግረዋል። በተለይ ከጂቡቲ ወደብ ጋር በተያያዘ እዛ ካሉ የማህበሩ ተወካዮች ጋር በፍጥነት መረጃዎችን በመለዋወጥ ጭነት ሲዘጋጅ ብቻ መኪኖች ገብተው እንዲጭኑ እየተደረገ መሆኑን ሥራ አስኪያጁ ጠቅሰዋል። አሰራሩ ተሽከርካሪዎች በጅቡቲ የሚኖራቸውን የቆይታ ጊዜ እንዳሳጠረውም ጠቁመዋል። 
የማረፊያና የምግብ አጠቃቀማቸውም ጥንቃቄ የተሞላበት እንዲሆን የምክር እና የማመቻቸት ሥራዎች ተሰርተዋል ያሉት ዋና ሥራ አስኪያጅ፣ ሠራተኞቹ ከማህበረሰቡ ጋር ያላቸውን ንክኪ በመቀነስ ከመኪናቸውና ከተዘጋጀላቸው ቦታ ሳይርቁ ጉዳያቸውን በፍጥነት ጨርሰው የሚወጡበት ሁኔታ እንደተመቻቸ ገልጸዋል። አልፎ አልፎ በኢትዮጵያ ባህር ትራንስፖርት በኩል ያለው የአገልግሎት አሰጣጥ ወረፋና የመኪኖችን ክምችት የሚፈጥር በመሆኑ የሚመለከታቸው አካላት አሰራራቸውን በመለወጥ ማህበራቱ እያደረጉ ያለውን ጥረት ማገዝ እንደሚገባቸውም ጠቁመዋል፡ 
የወጋገን ድንበር ተሻጋሪ የደረቅ ጭነት ማመላለሻ ባለንብረቶች ማህበር ሥራ አስኪያጅ አቶ አህመድ አብዱ በበኩላቸው በሰጡት አስተያየት ፣ ማህበሩ የኮረና ቫይረስ ስርጭትን ለመግታት በተደራጀ መልክ እንቅስቃሴ ጀምሯል። በትራንስፖርት አሰሪዎች ፌዴሬሽን በኩል በመኪኖች ቁጥር ልክ ገንዘብ ተሰብስቧል። 
የኮረና ቫይረስ ስርጭትን ለመከላከል ለሾፌሮችና ለረዳቶች አስፈላጊ ግብዓቶችን ለማሟላት ዝግጅት መጠናቀቁን አመልክተው፣ በድርጅቱ ዌብ ሳይትና በቴሌግራም አስፈላጊ የሆኑ መረጃዎች በሙሉ ለሰራተኞች የተላለፋል ብለዋል። በተለይም በጂቡቲ ወደብ ሾፌሮችና ረዳቶች በተቻለ መጠን ከንክኪ የጸዳ ምልልስ እንዲያደርጉ ሁኔታዎች መመቻቸታቸውን ጠቅሰዋል። 
ሾፌሮች ድንበር ተሻግረው በቆዩ ቁጥር ተጋላጭ ነታቸው ሊሰፋ ስለሚችል ጭነት ያልተመደበለት የድርጅቱ ተሽከርካሪ እንደከዚህ ቀደሙ ድንበር ተሻግሮ እንደማይሄድ የገለጹት ሥራ አስኪያጁ፣ ከኢትዮጵያ ወደ ጂቡቲ የሚገቡ የድርጅቱ ተሽከርካሪዎችም ሆኑ አሽከርካሪዎች በአንድ በተወሰነ ስፍራ ብቻ እንዲያርፉ መደረጉን ገልጸዋል። በከተማው ውስጥ በሚቆዩበት አጭር ጊዜም ቢሆን ከአላስፈላጊ እንቅስቃሴዎች እንዲታቀቡ ምክር መሰጠቱን ጠቁመዋል። 
አቶ አህመድ እንደሚያስረዱት መንግሥት በመግቢና መውጫ ኮሪደሮች በየእለቱ የግንዛቤ ማስጨበጫ ትምህርት መስጠት ይኖርበታል። ማህበራቱ ወረርሽኙን ለመከላከል የሚያደርጉትን እንቅስቃሴ በመከታተልም ክፍተቶችን መሙላት ይጠበቅበታል።
አዲስ ዘመን ሚያዝያ 22/2012
ኢያሱ መሰለ